钦定古今图书集成/明伦汇编/宫闱典/第071卷 > 《册忠王为皇太子文》同前
## 钦定古今图书集成/明伦汇编/宫闱典/第071卷 > 《册忠王为皇太子文》同前

维开元二十六年，岁次戊寅七月戊寅朔二日己卯，
皇帝若曰：“於戏！受天命者，皇王之业大；为国本者，储
副之位崇。所以上承宗祧，下固黎献。咨尔开府仪同
三司单于火都护河东河北道行军元帅朔方军节
度大使兼关内度支营田盐池押诸蕃部落等使上
柱国忠王玙，幼而夙成，长有宏量，佩服仁义，周旋礼
乐，忠孝极于君亲，友爱闻于兄弟。正以率下，谦以持
盈，识洞于微，智周于物，通刑政之大体，备文武之殊
能，果于积德，乐于为善。”凡此数美，常试皆能。然岂矜
自知之明，谅曰至公之义。况复仰稽天道，俯察人心，
立长则顺，天所助也；议才则贤，人之望也。是用命尔
为皇太子。往钦哉！尔其敬膺典册，无忘戒慎。思创业
之艰难，知守器之为重。作贞万邦，允协重明。以扬《烈
祖》之耿光，永贻后嗣之成式，可不慎欤。